การวิเคราะห์ของฝ่ายจัดการเกี่ยวกับการเปลี่ยนแปลงฐานะการเงินและผลการดำเนินงานที่สำคัญในปีปัจจุบัน
และ ระยะเวลา 3 ปีย้อนหลัง

  การดำเนินงานและฐานะการเงินที่ผ่านมา

  ผลการปฏิบัติตามแผนการดำเนินธุรกิจ

จากสภาพเศรษฐกิจไทยที่ยังความไม่แน่นอนสูงทั้งในส่วนปัจจัยภายในและปัจจัยภายนอกประเทศ ซึ่งปี
2544 ก็เป็นอีกปีหนึ่งที่ธุรกิจทั่วไปต้องประสพกับสภาพปัญหาวิกฤตต่อเนื่องจากปี 2540
ซึ่งสถานการณ์ก็ยังไม่ดีขึ้นตามที่คาดหวังในปีที่ผ่านมา
ซึ่งโดยเฉพาะในช่วงครึ่งปีหลังมีเหตุการณ์ที่ประเทศสหรัฐอเมริกากรณีตึกเวิลด์ เทรดถล่ม
ซึ่งก็มีความวิตกกังวลต่อเนื่องที่ทำให้เกิดผลกระทบในวงกว้างทั่วโลกทั้งในด้านเศรษกิจและสังคมการเมือง
แต่อย่างไรก็ตามผลประกอบการปี 2544 มียอดขายสูงถึง 575.95 ล้านบาท สูงขึ้นจากปี 2543
ประมาณ 14.46 ล้านบาท คิดเป็นยอดขายสูงขึ้น 2.58% ซึ่งถือเป็นยอดขายที่สูงขึ้นอย่างต่อเนื่อง
ซึ่งเป็นไปตามกรอบแนวทางที่คาดคะเนไว้ที่จะพยายามหารายได้มาชดเชยในส่วนที่ลดลง
ส่วนการทำกำไรก็จะขึ้นกับโครงสร้างเฉพาะของธุรกิจนี้ที่โดยรวมจะมีวงจรธุรกิจหมุนเวียนช้าเร็วเป็นไปตามลักษณะของกลุ่มลูกค้าอุปโภคบริโภค
และอำนาจต่อรองของผู้ประกอบการรายใหญ่ โดยหากเป็นผลิตภัณฑ์ใหม่ก็จะมี MARGIN สูง
และจะลดลงเมื่อมีคู่แข่งขัน

จากผลกำไรสุทธิที่ผ่านมาอยู่ในอัตราส่วน 6-7% ของรายได้ หรือคิดเป็นกำไรต่อหุ้นคือประมาณ 5-6
บาทต่อหุ้น โดยส่วนหนึ่งเป็นผลจากที่บริษัทฯยังคงได้รับสิทธิประโยชน์จาก BOI
ซึ่งมีสัดส่วนรายได้ที่ได้สิทธิ BOI : NON-BOI ในปีที่ผ่านมาประมาณ 40 : 60

ภาพรวมของการดำเนินงานที่ผ่านมา

จากภาพรวมการทำธุรกิจที่ผ่านมาได้เดินมาตามกรอบเดิมมาโดยตลอดที่มีการผลิตและจำหน่ายฟิลม์เป็นผลิตภัณฑ์หลักโดยมีการปรับและผสมผสานไปตามโครงสร้างอุตสาหกรรมและฐานลูกค้าหลักมาเป็นลำดับ
และจาก 3
ปีที่ผ่านมาเป็นช่วงที่มีการเปลี่ยนแปลงที่สำคัญในการสร้างความพร้อมเพื่อเข้าสู่การยกระดับบริษัทฯสู่ตลาดสากลโดยเข้าสู่ระดับกลุ่มประเทศอาเซียนเป็นเบื้องต้นดังนี้

1)
เข้าร่วมลงทุนในบริษัทที่ตั้งอยู่ประเทศเวียดนามเพื่อผลิตและจำหน่ายหลอดลามิเนตเป็นผลิตภัณฑ์หลัก
ซึ่งถือว่าเป็นก้าวแรกในการลงทุนข้ามชาติ

2)
กำหนดกลยุทธชัดเจนในการให้บริการและจำหน่ายผลิตภัณฑ์ที่ผลิตภายในประเทศและนำเข้าจากคู่ค้าต่างประเทศ(ไม่ได้ผลิตเอง)
ซึ่งได้ผ่านการริเริ่ม ทำความคุ้นเคย และสร้างความพร้อมมาเป็นลำดับ
โดยมีเป้าหมายที่จะยกระดับมูลค่าธุรกิจนี้ไม่ต่ำกว่า 1 ใน 3 ของรายได้รวม

3) และหากการดำเนินการตามแนวทางทั้งข้อ 2 และ 3 ไม่มีอุปสรรค
และมีผลให้มีรายได้จนสามารถทำกำไรได้อย่างชัดเจน
ก็จะผลักดันให้สามารถเข้าไปในตลาดที่บริษัทฯเห็นว่ามีโอกาสและมีความพร้อมตามจุดแข็งของบริษัทต่อไป
ไม่ว่าจะในฐานะผู้ผลิตหรือผู้จำหน่ายในแต่ละระดับ

จากโครงสร้างรายได้ในปี 2544 ตาม 4 กลุ่มหลักคือ กลุ่มพลาสติกฟิล์ม,
กลุ่มบริการการพิมพ์(รวมsticker), กลุ่มหลอดลามิเนต และกลุ่มอื่นๆ ประกอบด้วยสัดส่วนประมาณ
53.77%, 13.21%, 27.13% และ 5.89%
ตามลำดับซึ่งสัดส่วนโครงสร้างรายได้คงต้องเปลี่ยนแปลงไปตามสภาพการแข่งขัน
ความสามารถของบริษัทฯ และปัจจัยต่างๆ ที่เกิดขึ้นและเปลี่ยนแปลงไป
ซึ่งแผนงานทั้งระยะสั้นและระยะยาวที่วางไว้ก็จะพยายามรักษาสัดส่วนโครงสร้างรายได้ให้อยู่ในลักษณะไม่พึ่งพากลุ่มใดมากเกินไป
โดยจะพยายามให้ความสำคัญกับจังหวะของกลุ่มผลิตภัณฑ์ที่บริษัทฯมีความชำนาญเป็นประการแรกซึ่งพยายามดำเนินการโดยการใช้ทรัพยากรของบริษัทฯที่มีอยู่ทุกๆด้านให้เกิดประโยชน์สูงสุด

1) กลุ่มผลิตภัณฑ์พลาสติกฟิล์มถือเป็นรายได้หลักมาโดยตลอด จาก 3 ปีที่ผ่านมามีสัดส่วน ประมาณ
45–55% และจะมีสัดส่วนสูงขึ้นเป็นลำดับ โดยส่วนหนึ่งจะเป็นส่วนของผลิตภัณฑ์ที่ได้ผลิตเอง
และอีกส่วนหนึ่งเป็นผลิตภัณฑ์ที่บริษัทฯ เป็นตัวแทนจำหน่าย
ซึ่งในส่วนนี้มีมูลค่ามากขึ้นเนื่องจากจะมีการหาตลาดใหม่ซึ่งได้เริ่มดำเนินการแล้วตั้งแต่ปี 2544
คาดว่าสัดส่วนการรายได้จากการให้บริการและจำหน่ายผลิตภัณฑ์ที่มิได้ผลิตเองรวมทุกชนิดน่าจะมีสัดส่วนถึง
1 ใน 3 ของรายได้รวม

2) กลุ่มบริการการพิมพ์(รวมงานพิมพ์ฉลากกาว)
ที่คาดว่าจะเป็นรายได้สำคัญอันดับรองจากกลุ่มพลาสติกฟิล์ม ซึ่งเป็นอุตสาหกรรมดาวรุ่ง มีอนาคต
แต่ต้องลงทุนสูง ต้องทุ่มเทในด้านเทคนิคและติดตามการเปลี่ยนแปลงในปัจจัยที่เกี่ยวข้องมากมาย
จาก 3 ปีที่ผ่านมามีสัดส่วนรายได้ประมาณ 13–17% โดยในปี 2544
สัดส่วนลดลงแต่มูลค่าเปลี่ยนไม่มากนักคือจำนวน 76 ล้านบาทเมื่อเทียบกับปีก่อนคือจำนวน 79
ล้านบาท โดยคาดหวังว่าจะมีสัดส่วนรายได้ไม่นัอยกว่า 20%ในปีต่อไป
เนื่องจากบริษัทฯมีความพร้อมมากขึ้นเพราะได้ลงทุนในเครื่องจักรและอุปกรณ์มาอย่างต่อเนื่อง
ตลอดจนได้พัฒนาขีดความสามารถในการดำเนินการมากว่า 5 ปี
ซึ่งหากสามารถใช้กำลังการผลิตได้เต็มที่ก็จะสร้างกำไรได้มากขึ้น
แต่ก็คงขึ้นอยู่กับภาวะการแข่งขันที่สูงมาก และมีปัจจัยทางเทคนิคสูง

3) กลุ่มผลิตภัณฑ์หลอดลามิเนตที่จะมีรายได้ลดลงเหลือเพียงประมาณ 10%
ของรายได้รวมหากสามารถได้ลูกค้าภายในประเทศมาชดเชยจำนวนหนึ่ง
และบริษัทฯก็จะมีอีกช่องทางหนึ่งจากรายได้บริษัทร่วมทุนที่ประเทศสาธารณรัฐสังคมนิยมเวียดนามที่คาดว่าจะเริ่มมีรายได้ในปี
2545

4) กลุ่มอื่นๆจาก 3 ปีที่ผ่านมามีสัดส่วนประมาณไม่เกิน 5%ของรายได้รวมเช่น การให้บริการ
CO-PACKING และอื่นๆซึ่งมูลค่ารวมขึ้นลงไปตามกิจกรรมที่เกิดขึ้น
ตามนโยบายที่จัดเป็นการทำกิจกรรมหลากหลายเพื่อเป็นฐานในการเรียนรู้ สร้างแหล่งรายได้ใหม่ๆ
หรืออาจเป็นกลยุทธ์สนับสนุนผลิตภัณฑ์หลัก ไปตามจังหวะโอกาส
ซึ่งได้มีการปรับและจัดกลุ่มใหม่มาเป็นลำดับตามความเหมาะสม ซึ่งคาดว่าสัดส่วนรายได้จะประมาณ
3-5%

จากโครงสร้างรายได้ดังกล่าวที่มียอดขายในปี 2544 จำนวน 576 ล้านบาท มีต้นทุนขายประมาณ
86–87% มีค่าใช้จ่ายในการขายและบริหาร 5-6% ซึ่งในปี 2544 มีจำนวน 34.82 ล้านบาท
ที่สูงขึ้นจากปีก่อนส่วนหนึ่งจากการตัดหนี้สูญ 1 รายมูลค่า 0.84 ล้านบาท
ซึ่งเป็นการผิดพลาดร่วมกันที่หลีกเลี่ยงไม่ได้ โดยมีการตกลงรับผิดชอบร่วมกันตามข้อเท็จจริง
และปัจจุบันก็ได้มีการสั่งซื้อมาอย่างต่อเนื่อง และอีกส่วนหนึ่งที่ได้มีการสร้างความ
พร้อมในการสร้างฐานลูกค้าใหม่ที่ต้องมีทีมการตลาดใหม่เข้ามาเสริม
ก็ต้องมีค่าใช้จ่ายที่เป็นมาตราการจูงใจตามควร

ฐานะการเงิน การวิเคราะห์ฐานะการเงินของบริษัท

สินทรัพย์ : จาก 3 ปีที่ผ่านมามีมูลค่า สินทรัพย์รวม จาก 437 มาเป็น 545 ล้านบาทในปี 2544
ที่สูงขึ้นมากถึงประมาณ 108 ล้านบาทคิดเป็น
24.71%ที่เป็นส่วนหนึ่งจากที่บริษัทฯได้ลงทุนในเครื่องจักร
อุปกรณ์เพื่อเน้นและสนับสนุนให้สามารถมีรายได้ด้านบริการการพิมพ์
การเพิ่มสินค้าและการขยายฐานลูกค้า ซึ่งต้องมีการ STOCK ทั้งวัตถุดิบและสินค้ามากขึ้น
ประกอบกับได้ลงทุนในบริษัทร่วมเป็นเงิน 16.74 ล้านบาทในปีที่ผ่านมา

ด้านลูกหนี้รวมมีสัดส่วน 32–34% ของสินทรัพย์รวม
และในจำนวนนี้แบ่งเป็นลูกหนี้ที่เกี่ยวข้องกันและบริษัทอื่นคือ 40%: 60% โดยปี 2544 มีลูกหนี้รวม
185 ล้านบาท

คุณภาพของสินทรัพย์ :

สินทรัพย์ : จากอัตราส่วนหมุนเวียนสินค้าคงเหลือ 18.71 เท่าในปี 2542 ลดลงเหลือ 11.78
เท่าในปี 2544 ที่เกิดจากมีการ STOCK สินค้ามากขึ้นเพื่อขยายฐานลูกค้า
การสั่งซื้อที่เพิ่มชนิดมากขึ้น และกระบวนการสั่งซื้อจากต่างประเทศที่ต้องวางแผนล่วงหน้านานมากขึ้น

ในส่วนการประเมินการเสื่อมค่าของสินค้าคงเหลือ ที่ประกอบด้วย สินค้าสำเร็จรูป งานระหว่างทำ
วัตถุดิบ อะไหล่ หีบห่อและวัสดุสิ้นเปลือง ที่มีสัดส่วนประกอบกันคือ 60%, 6%, 34%
ส่วนอะไหล่และหีบห่อฯรวมกันไม่ถึง 1% จากมูลค่ารวมในปี 2544 จำนวน 81.17 ล้านบาท
นั้นได้ตั้งเป็นค่าเผื่อการลดค่าของสินค้าจำนวน 2.50 ล้านบาท
โดยจะมีการพิจารณาทบทวนปีละครั้งและจะกำหนดเป็นนโยบายที่ชัดเจนต่อไป

จากอัตราผลตอบแทนสินทรัพย์ถาวรสม่ำเสมอในช่วง 33–39%
เนื่องจากมีการลงทุนในด้านสนับสนุนให้มีเทคนิคทันสมัยอยู่เสมอ ในปี 2544
บริษัทได้หยุดดำเนินการเครื่องอบ แผนก CO-PACKING เนื่องจากไม่คุ้มในการดำเนินการ
มูลค่าสุทธิหลังหักค่าเสื่อมราคา 0.22
ล้านบาทและอยู่ระหว่างพิจารณาหาแนวทางดำเนินการต่อหรือขาย

ลูกหนี้ : จากจำนวนลูกหนี้รวมประมาณ 150–180 ล้านบาทในช่วงปี 2542-2544
เป็นลูกหนี้บริษัทที่เกี่ยวข้องกับบริษัทอื่นคือ 40%:60% มีระยะเวลาเก็บหนี้ปี 2544 ที่ 113
วันเทียบจากปีก่อนๆที่ประมาณ 100
กว่าวันซึ่งส่วนหนึ่งจากที่มีกลุ่มลูกหนี้มากขึ้นจากการทำตลาดผลิตภัณฑ์ใหม่ๆ
รวมทั้งกำหนดเงื่อนไขการชำระเงินให้ยืนหยุ่นในช่วงแรกๆและจะเข้มงวดตามนโยบายการบริหารลูกหนี้ต่อไป

จากรายงานผู้สอบบัญชีฯได้รายงานลูกหนี้-บริษัทที่เกี่ยวข้องกันเปรียบเทียบปี 2544 และ 2543
ที่มีระยะเวลาค้างชำระตั้งแต่ 3 เดือน จำนวน 4.90 และ 0.91 ล้านบาทตามลำดับ
ซึ่งในส่วนนี้ไม่จำเป็นต้องตั้งค่าเผื่อหนี้สงสัยจะสูญเพราะไม่เคยมีปัญหา ส่วนลูกหนี้-บริษัทอื่น มีจำนวน
5.47 และ 4.58 ล้านบาทจากจำนวน 41และ 25 รายตามลำดับ
โดยได้มีการตั้งค่าเผื่อหนี้สงสัยจะสูญไว้ 3.30 ล้านบาท
โดยจะมีการพิจารณาทบทวนปีละครั้งและจะกำหนดเป็นนโยบายที่ชัดเจนต่อไป
อนึ่งลูกหนี้ที่มีปัญหาจากวิกฤตปี 2540ได้ดำเนินการทางกฏหมายให้ถีงที่สุดตามควรมาเป็นลำดับแล้ว

สภาพคล่อง :

กระแสเงินสด : จากกระแสเงินสดสุทธิได้มาจากกิจกรรมดำเนินการใน 3 ปีที่ผ่านมาประมาณ
50–70 ล้านบาท โดยปี 2544 มีจำนวน 58 ล้านบาท
ซึ่งเป็นปีหนึ่งที่ต้องใช้เงินลงทุนสูงประกอบด้วยลงทุนในเครื่องจักรอุปกรณ์ด้านบริการการพิมพ์ที่จำเป็นลงทุนมาต่อเนื่องเพื่อให้สร้างความหลากหลายและมีความพร้อมสูงเทียบได้กับคู่แข่งขัน
และก็ใช้ไปในการลงทุนบริษัทร่วมจำนวน 16.74 ล้านบาท
โดยมีส่วนหนึ่งเป็นเงินทดลองจ่ายให้กับบริษัทร่วมที่จำเป็นต้องใช้ในนามบริษัทฯก่อนเพื่อสะดวกในกระบวนการเริ่มต้นของบริษัทฯดังกล่าวจำนวน
22.47ล้านบาท ซึ่งได้รับชำระคืนมาแล้วเมื่อเดือนกลางมีนาคม 2545 ที่ผ่านมา

อัตราส่วนสภาพคล่องที่สำคัญ : จากระยะเวลาขายสินค้าเฉลี่ยปี 2544 ที่สูงที่ 30
วันเมื่อเทียบกับปีก่อนที่ 20
วันเนื่องจากได้เริ่มมีการทำตลาดใหม่โดยผลิตภัณฑ์ที่ไม่ได้ผลิตเองมากขึ้นจึงต้องมีการ STOCK
สินค้ามากขึ้นทั้งชนิดและประมาณ ที่เห็นได้จากอัตราหมุนเวียนสินค้าคงเหลือที่เพียง 12
เท่าเมื่อเทียบกับปีก่อนที่ 17-18 เท่า
ซึ่งคงจะเป็นภาพสะท้อนที่ชัดเจนที่บริษัทฯต้องปรับไปตามการดำเนินการที่มีการขายผลิตภัณฑ์ที่ไม่ได้ผลิตเองมากขึ้น
โดยจะต้องสัดส่วนการลงทุนในสินค้าและลูกหนี้มากขึ้น

รายจ่ายลงทุน : จากที่ได้มีการลงทุนในเครื่องจักรอุปกรณ์มาตลอด 3
ปีที่ผ่านมานั้นค่อนข้างทำให้บริษัทฯมีความพร้อมที่จะทำธุรกิจตามกรอบ 4
กลุ่มผลิตภัณฑ์หลักต่อไปโดยมิต้องลงทุนมากๆแล้ว
จะมีบ้างก็จะเป็นการลงทุนในการพัฒนาระบบคุณภาพต่างๆทั้งในส่วนเพิ่มขีดความความสามารถของบุคลากรและเครื่องจักรฯ
และการลงทุนต่อเนื่องจากการที่ให้น้ำหนักในการบริการและจัดจำหน่ายผลิตภัณฑ์ที่ไม่ได้ผลิตเองมากขึ้น
คือในส่วนของบุคลากร ระบบรองรับลูกค้าที่มากขึ้น กระบวนการรับ-ควบคุม-จัดส่งสินค้า
รวมทั้งการบริหารจัดการข้อมูล การประเมินผลและการรายงาน

แผนรายจ่ายลงทุน : จากที่บริษัทฯได้ลงทุนตามกรอบการดำเนินการ 4
กลุ่มผลิตภัณฑ์หลักครบสมบูรณ์ในระดับหนึ่งแล้ว ซึ่งคงไม่มีการลงทุนมากๆแล้ว
โดยการลงทุนในด้านบริการการพิมพ์จะเป็นด้านที่จะต้องทบทวนมากที่สุดเพราะเป็นธุรกิจที่มีการเปลี่ยนแปลงมากและเร็ว
สรุปแผนการลงทุนในปี 2545 มีดังนี้

1) การลงทุนในเครื่องจักรอุปกรณ์เพิ่มเติมด้านบริการการพิมพ์
เพื่อช่วยให้กระบวนการผลิตมีความคล่องตัวมากขึ้นประมาณ 2 ล้านบาท

2) การพัฒนาระบบคุณภาพต่างๆประมาณ 1-2 ล้านบาท

3) การจัดเก็บข้อมูลและการประมวลผลโดยใช้คอมพิวเตอร์ ประมาณ 1-2 ล้านบาท

โดยการลงทุนในการพัฒนาระบบคุณภาพฯและการจัดเก็บและการประมวลผลฯดังกล่าว
การดำเนินการและงบประมาณจะขึ้นอยู่กับความพร้อมและขีดความสามารถของบริษัทฯในการดำเนินการที่จะมากหรือน้อย

แหล่งที่มาของลงทุน : เนื่องจากมีการลงทุนไม่มาก จึงสามารถใช้แหล่งเงินทุนจากการหมุนเวียน
และในส่วนวงเงินสินเชื่อระยะสั้นที่มีอยู่ก็ยังมีวงเงินที่ยังมิได้ใช้ โดยที่ยังไม่มีการใช้สินเชื่อระยะยาว

หนี้สิน : จากหนี้สินรวม 3 ปีที่ผ่านมาจำนวนเงิน 120–170 ล้านบาท เป็นหนี้สินหมุนเวียนทั้งสิ้น ปี
2544จำนวน 169 ล้านบาท ประกอบด้วยเงินเบิกเกินบัญชี-เงินกู้ยืมสถาบันการเงิน,
เจ้าหนี้และตั๋วเงินจ่ายการค้า, เจ้าหนี้การค้า-บริษัทที่เกี่ยวข้องกัน และหนี้สินหมุนเวียนอื่น มีสัดส่วน
25%, 30%, 26% และ 19% ตามลำดับ
ซึ่งจะเห็นได้ว่าที่ผ่านมาบริษัทฯมีความสามารถสูงในการคืนหนี้ในระยะเวลาสั้นจากการที่ใช้เงินไปในการลงทุนที่ต้องรอระยะเวลาการคุ้มทุนนานๆได้
โดยมีอัตราหนี้สินต่อทุนไม่ถึง 0.5 เท่าตลอด 3 ปีที่ผ่านมา
ซึ่งเห็นได้ว่ายังมีสัดส่วนในการมีภาระหนี้เหลือมากพอในการพิจารณาลงทุนโครงการที่มีความสำคัญต่อบริษัทฯได้ต่อไป

ปัจจัยและอิทธิพลหลักที่อาจมีผลต่อการดำเนินการหรือฐานะการเงินในอนาคต :

1) บริษัทฯอาจต้องมีการลงทุนในส่วนของสินค้าและลูกหนี้มากขึ้นเรื่อยๆ
จนอาจต้องมีการใช้วงเงินกู้ระยะยาวที่ปัจจุบันยังไม่มี

2)  การลงทุนในโครงการใหม่ที่มีความสำคัญใช้เงินลงทุนสูง
    อาจมีความจำเป็นต้องใช้แหล่งเงินกู้ระยะยาวหรืออาจระดมทุนจากผู้ถือหุ้น
    ที่ยังมิได้เพิ่มทุนมาเลยตั้งแต่ปี 2534

3)  มีแนวโน้มที่อาจจำเป็นต้องมีการร่วมลงทุนกับคู่ค้าหรือบริษัทอื่นๆ
    ในหลายรูปแบบทั้งในการลงทุนผลิตภัณฑ์ที่เคยและยังไม่เคยผลิตฯ

2 แนวโน้มในอนาคต

จากการทำธุรกิจที่ยากและซับซ้อนมากขึ้น ปัจจัยที่สามารถควบคุมได้ลดลงโดยตลอด
ซึ่งสะท้อนให้เห็นถึงสภาพของบริษัทฯที่จะต้องดำเนินการและต่อสู้เพื่อให้อยู่รอดในทุกๆด้านต่อไป
จะทำให้เป็นการยากที่บริษัทฯจะยังคงไว้ในการดำเนินธุรกิจแบบ Conservative ได้ต่อไป
มีแนวโน้มที่สำคัญดังนี้

1) ในด้านที่บริษัทเป็นตัวแทนโดยได้รับสิทธิเป็นผู้จัดจำหน่ายฟิล์มหด Clysar จากบริษัท Dupont
สหรัฐอเมริกาแต่เพียงผู้เดียว จากระยะเวลากว่า 5 ปี ถือได้ว่าสามารถสร้างฐานลูกค้า
ทำให้เป็นที่รู้จักในตลาดและครองส่วนแบ่งการตลาดมาเป็นของบริษัทได้ส่วนหนึ่ง
และสามารถวางแผนการเติบโตร่วมกับบริษัท Dupont ได้ต่อเนื่อง
โดยลำดับต่อไปก็จะเน้นตลาดบรรจุภัณฑ์ที่ใหญ่ขึ้นรวมถึงบรรจุภัณฑ์ที่เกี่ยวกับการส่งออกผลิตภัณฑ์ของไทยที่อยู่ในลำดับการส่งออกต้น
ๆ

กลยุทธ์ในการขยายตลาดในส่วนของฟิล์ม Dupont โดยการแต่งตั้งตัวแทนการจำหน่ายย่อย
เพื่อขยายเครือข่ายในช่องทางการจัดจำหน่าย และกระจายสินค้าให้ถึงมือลูกค้าทันต่อเวลาเร็วขึ้น
พร้อมทั้งยังสามารถครอบคลุมถึงลูกค้าต่างจังหวัดมากขึ้น

ซึ่งแนวทางดังกล่าวจะเป็นส่วนหนึ่งของการดำเนินการให้บริการและจำหน่ายผลิตภัณฑ์ที่ไม่ได้ผลิตเอง
โดยจะมีทั้งสินค้าที่ผลิตในประเทศและนำเข้า
โดยต้องมาเน้นถึงระบบการจัดการและการให้บริการลูกค้าที่มีเป้าหมายสูงสุดคือความพึงพอใจของลูกค้าเป็นหลัก
และจากกระแสการเปลี่ยนแปลงรวดเร็วของการอุปโภคบริโภค ที่มีความหลากหลาย
ทำให้อายุของแต่ละผลิตภัณฑ์ (Product Life Cycle) จะไม่ยืนยาวเหมือนเดิม
จึงต้องมีการเตรียมพร้อมของการจัดลำดับของผลิตภัณฑ์ในแต่ละสายการผลิตให้มีความคล่องตัว
และให้ทันต่อแต่ละลำดับของช่วงอายุและในขณะเดียวกันก็ต้องเสาะหาผลิตภัณฑ์ตัวใหม่เข้ามาเตรียมทดแทนอย่างต่อเนื่อง

2) การลงทุนต่อไปต้องเป็นการลงทุนที่ผสมผสานระหว่างกำลังการผลิต
และกระบวนการผลิตที่หลากหลาย โดยไม่เน้นกำลังการผลิตที่มากขึ้นเพียงอย่างเดียว ดังนั้น
จึงต้องลงทุนในด้านการวิจัยและพัฒนาอย่างต่อเนื่อง
ซึ่งรวมถึงการชูคุณภาพในสินค้าที่มีมาตรฐานและจะยกระดับได้ต่อเนื่องเพื่อการเข้าสู่ตลาดสากลที่มีการเข้มงวดเช่น
ISO ต่างๆ

3) จากปัจจัยสำคัญในการวัดผลการดำเนินงานที่สำคัญ คือ ของเสียที่เกิดขึ้นจากการผลิต
แนวทางของบริษัทที่จะต้องเน้นการควบคุม สัดส่วนของเสียที่เกิดจากกระบวนการผลิตในทุกระดับ
ซึ่งต้องใช้มาตรฐานต่าง ๆ ที่จะมาวัด และสอบยันการดำเนินงาน
ซึ่งจะต้องดำเนินการตั้งแต่ในระดับหน่วยงาน แต่ละโรงงาน การส่งมอบถึงลูกค้า
ตลอดจนกระบวนการรับมอบวัตถุดิบแต่ละระดับ จาก Suppliers.

ปัจจัยอื่น ๆ ที่อาจมีผลกระทบต่อการตัดสินใจลงทุน

1 ข้อพิพาททางกฎหมาย

บริษัทฯมีคดีแพ่งที่บริษัทฯเป็นโจทก์เพื่อเรียกร้องกรณีผิดสัญญาซื้อขายจาก 7 คดี (7
ราย)มูลค่าประมาณ 2.35 ล้านบาท

อยู่ระหว่างการดำเนินการบังคับคดีแพ่งและดำเนินคดีล้มละลาย 3 คดี เป็นเงินรวมประมาณ
170,000 บาท

บริษัทฯมีคดีอาญาที่บริษัทฯเป็นโจทก์เพื่อดำเนินคดีเช็ค 1 คดีมูลค่า 9,000 บาท

โดยจากคดีที่เกิดขึ้นทั้งแพ่งและอาญานั้นเกิดจากการซื้อขายสินค้ากันตามปกติ

2 นโยบายการจ่ายเงินปันผล

บริษัทฯ ได้กำหนดนเปลี่ยนแปลงโยบายจ่ายเงินปันผลให้แก่ผู้ถือหุ้นไม่น้อยกว่าร้อยละ 30
ของกำไรสุทธิ ตั้งแต่ปี 2544 โดยในปี 2544 จากผลการดำเนินงานที่มีกำไรสุทธิต่อหุ้น 5.91 บาท
ได้ประกาศจ่ายเงินปันผลในอัตราหุ้นละ 1.75 บาท คือประมาณ
30%จากกำไรสุทธิตามนโยบายการจ่ายเงินปันผลฯ

3 ปัจจัยอื่น ๆ

จากสิ่งที่เกิดขึ้นทั่วโลกตามนโยบายการค้าเสรี มีการแข่งขันมากขึ้นเป็นลำดับ
ซึ่งจะปฏิเสธไม่ได้ว่าจะต้องมีผลกระทบเกิดขึ่นกับบริษัทฯและก็เป็นการยากในการประเมินผลที่ชัดเจนที่จะเกิดขึ้นต่อบริษัทฯ